Eduskunnan nykyoppositio löysi keskiviikkona ensimmäistä kertaa toisensa ja seisoo nyt saman välikysymyksen takana.

Perussuomalaisten puheenjohtaja Jussi Halla-aho Iltalehden haastattelussa keskiviikkona 11.12.2019. MIKA KOSKINEN

Välikysymys koskee al-Holin leirillä olevien Suomen kansalaisten tai Suomesta sinne päätyneiden Isis-perheiden kotiuttamisesta ja toimien asianmukaisuutta.

Perussuomalaisten alulle panema mutta koko opposition yhdessä hioma välikysymys on pitkä ja perusteellinen. Sen voi lukea kokonaisuudessaan täältä.

Perussuomalaisten puheenjohtajan Jussi Halla-ahon mukaan välikysymys tiivistyy kolmeen suureen asiaan.

Juttu jatkuu kuvan jälkeen.

Opposition edustajat esittivät tiukkoja kysymyksiä Sanna Marinin (sd) hallitukselle eduskunnassa järjestetyssä tiedotustilaisuudessa keskiviikkona. MIKA KOSKINEN

Ensinnäkin on itse substanssi eli asia.

– Ollaanko Syyriasta, al-Holin leiriltä, tuomassa jihadistinaisia Suomeen ja milloin? Halla-aho kommentoi Iltalehdelle.

Toinen on prosessi.

– Miten asiat ovat tapahtuneet ulkoministeriössä? Kuka on tehnyt päätöksen ja milloin?

– Kolmantena tulee se, että onko ulkoministeri (Pekka) Haavisto (vihr) ja hallitus puhuneet toiminnastaan totuudenmukaisesti eduskunnalle ja suurelle yleisölle.

Jussi Halla-aho, pitääkö ulkoministeri Pekka Haaviston erota?

– Me toivomme saavamme vastaukset niihin lukuisiin kysymyksiin, jotka välikysymys sisältää, mutta epäilen suuresti, että saammeko sellaisia vastauksia, joilla luottamus ulkoministeri Pekka Haaviston toimintaan palautuisi.

Keskiviikon tiedotustilaisuudessa Haaviston asemasta kysyttiin myös perussuomalaisten eduskuntaryhmän puheenjohtajalta Ville Taviolta.

– Minusta sitä pitää kysyä ihan ensin itse Katri Kulmunilta ja keskustalta, koska sieltä on nyt tullut ristiriitaista tietoa, Tavio sanoi.

– Mutta jos on painostettu virkamiehiä ja mahdollisesti jopa syyllistytty laittomuuteen, niin silloin se johtopäätös (Haaviston ero) lienee selvä.

Liike Nytin Hjallis Harkimo sanoi asian vielä suoremmin.

– Jos osoittautuu, että se (Haavisto) on tehnyt väärin ja puhunut muunneltua totuutta, niin totta kai sen pitää erota.

Iltalehti kysyi Haavistosta myös kokoomuksen eduskuntaryhmän puheenjohtaja Kai Mykkäseltä.

Mikä on ulkoministeri Pekka Haaviston suurin synti nyt?

– Vakavin asia on tietysti se, että onko hän tulkinnut tietoisesti väärin oikeuskanslerin vastausta, jotta hän voisi omavaltaisesti hakea aikuisia al-Holin leiriltä Suomeen.

– Jos näin on ja jos nyt on menossa operaatio tämän pohjalta, että on tulkittu tietoisesti oikeuskansleria väärin niin että se velvoittaa viranomaisia toimimaan ilman poliittista päätöstä, niin on mahdollista, että lähiviikkoina tuodaan aikuisia Suomeen ilman, että asianmukaista valtioneuvoston vastuuta kukaan ottaa.

Palaajat turvallisuusuhka

Mykkänen on entinen sisäministeri.

Millainen turvallisuusuhka Isis-taustaisten tuominen Suomeen on?

– Suojelupoliisi on julkisuuteenkin kertonut, että he näkevät sen uhkana Suomessa asuvien turvallisuudelle, jos tänne aikuisia tulee. Ja valitettavasti on niin, että Isisin murhaava ideologia on niin syväjuurinen, että usein on käynyt niin, että kun he palaavat, niin he ovat jatkaneet kiihotusta tai jopa valmistelleet terroritekoja.

– Ei ole mitään syytä sulkea sitä pois myöskään näiden Suomen kansalaisten osalta.

Myös Halla-aho sanoi uskovansa, että turvallisuusuhka on ilmeinen.

– Ihminen voi lähteä pois (Isisin) kalifaatista, mutta lähteekö kalifaatti pois ihmisestä, Halla-aho sanoi tiedotustilaisuudessa.

Päivi Räsänen: Hallitus välttelee poliittista vastuuta

Kristillisdemokraattien eduskuntaryhmän puheenjohtaja Päivi Räsänen - entinen sisäministeri hänkin - sanoo, että isoin ongelma on nyt se, että Sanna Marinin (sd) vihertävä kansanrintamahallitus välttelee poliittista vastuuta.

– Hallitus ei ole tehnyt selkeää poliittista päätöstä asiasta ja yrittää nyt ikään kuin virkamiesten selän takaa hoitaa tämä asia informoimatta eduskuntaa tai niin, että eduskunta on saanut hyvin ristiriitaista tietoa.

– Tällä hetkellä on vaikea tietää, ovatko ministerit puhuneet eduskunnalle edes totta.

Minkälaisena te näette palaajien mahdollisesti muodostaman turvallisuusuhan?

– Tämä on kansallisen turvallisuuden kannalta vakava asia. Vaikka vähätellään sitä, että kymmenkunta äitiä muodostaisi turvallisuusuhan, niin yksikin terroristi muodostaa uhan kansalliselle turvallisuudelle.

– Ja kun kukaan muu kuin Suojelupoliisi ei pysty tätä riskiä ja uhkaa arvioimaan, ja Suojelupoliisin arvio on ihan selkeä: Nämä naiset olisivat uhka Suomen kansalliselle turvallisuudelle palatessaan. Siksi tämä täytyy ottaa vakavasti.

Lapset pois leiriltä

Räsänen toivoo, että löytyisi sellainen ratkaisu, jolla al-Holin leirillä olevia lapsia voitaisiin auttaa pois Syyriasta. Leirillä on noin 30 suomalaista lasta.

– Jotkut muut maat ovat siinä onnistuneet. Miksi ei Suomi?

– Mutta pelkään, että jos tässä on nyt jo lähdetty ikään kuin äidit edellä -pohjalta, niin tottahan kurdit siihen ratkaisuun tarttuvat. Tarvitaan selkeä poliittinen päätös hallitukselta, jossa tavoitteena on saada pienet lapset pois alueelta.

Al-Holin leiri on Syyrian kurdialueella ja sitä hallinnoivat kurdit.

Räsänen ei näe ongelmaa siinä, että lapset erotettaisiin äideistään ja tuotaisiin Suomen ilman äitejään.

– Jos äiti yhtään ajattelee oman lapsensa parasta, niin hän antaa lapsensa palata Suomeen esimerkiksi sukulaistensa hoiviin.

Eduskuntaan ensi viikolla

Keskustelu opposition al-Hol-välikysymyksestä käydään ensi viikon tiistaina kello 14.00 alkavassa täysistunnossa.

Välikysymysäänestykset toimitetaan keskiviikkona 18.12.2019 klo 10.00 pidettävässä täysistunnossa.

11.12.2019 kello 14.23. Lisätty tiedot välikysymyksen eduskuntakäsittelystä.